b"\n_START_ARTICLE_\nJos\xc3\xa9 Miguel Be\xc3\xb1aran Orde\xc3\xb1ana\n_START_SECTION_\nOperaci\xc3\xb3n Ogro\n_START_PARAGRAPH_\n20. desember 1973 deltok Be\xc3\xb1aran i attentatet mot Fransisco Francos utpekte etterf\xc3\xb8lger, admiral Luis Carrero Blanco. Aksjonen fikk kodenavnet Operaci\xc3\xb3n Ogro (norsk: Operasjon Troll) og ble utf\xc3\xb8rt av en kommando med kodenavnet Txikia, etter ETA-medlem Eustakio Mendizabals nom de guerre. Mendizabal var blitt drept av Guardia Civil samme \xc3\xa5r._NEWLINE_Over fem m\xc3\xa5neder hadde kommandoen gravet en tunnel under gaten p\xc3\xa5 et sted Blanco vanligvis parkerte bilen sin. Dagen for attentatet utl\xc3\xb8ste kommandoen, forkledd som elektrikere, en bombe gjemt i tunnelen da Blancos Dodge Dart passerte. Blancos livvakt og sj\xc3\xa5f\xc3\xb8r d\xc3\xb8de umiddelbart. Statsministeren selv overlevde eksplosjonen, men d\xc3\xb8de kort tid etter. ETA p\xc3\xa5tok seg ansvaret for aksjonen 24. januar 1974._NEWLINE_Aksjonen ble omtalt og forklart i boken Operaci\xc3\xb3n Ogro: C\xc3\xb3mo y por qu\xc3\xa9 ejecutamos a Carrero Blanco (1974), skrevet av Eva Forest under pseudonymet Julen Agirre, i samarbeid med ETA-medlemmene som utf\xc3\xb8rte den._NEWLINE_Den spanske opposisjonen i eksil ford\xc3\xb8mte ikke attentatet. I ettertid blir attentatet sett p\xc3\xa5 som viktig for demokratiseringen av Spania som begynte etter Francos d\xc3\xb8d._NEWLINE_Under demokratiseringen av Spania ble ETA splittet i to fraksjoner: ETA (politico-militar) og ETA (militar). Be\xc3\xb1aran ble en lederfigur i sistnevnte, som vektla den v\xc3\xa6pnede kampen framfor det politiske arbeidet.\n_START_SECTION_\nAttentat\n_START_PARAGRAPH_\n21. desember 1978 ble Be\xc3\xb1ar\xc3\xa1n selv offer for et attentat. Han ble drept av bilbombe i sm\xc3\xa5byen Anglet i fransk Baskerland. Den paramilit\xc3\xa6re gruppen Batall\xc3\xb3n Vasco Espa\xc3\xb1ol (norsk: Den spansk-baskiske bataljon) tok p\xc3\xa5 seg ansvaret for drapet. If\xc3\xb8lge den spanske avisen El Mundo ble drapet p\xc3\xa5 Argala utf\xc3\xb8rt av en kommando best\xc3\xa5ende av Jean Pierre Cherid, tidligere medlem av Organisation de l'arm\xc3\xa9e secr\xc3\xa8te, Jose Maria Boccardo, medlem av det argentinske Alianza Apost\xc3\xb3lica Anticomunist, og den italienske fascisten Mario Ricci.\n_START_SECTION_\nEtterm\xc3\xa6le\n_START_PARAGRAPH_\nJos\xc3\xa9 Miguel Be\xc3\xb1aran Orde\xc3\xb1ana er stadig en kontroversiell figur i Spania og Baskerland._NEWLINE_Et torg i den baskiske byen Arrigorriaga var tidligere oppkalt etter Be\xc3\xb1aran, men ble omd\xc3\xb8pt etter en rettslig kjennelse i 2009._NEWLINE_Den baskiske politikeren Arnaldo Otegi ble i 2007 d\xc3\xb8mt til 15 m\xc3\xa5neders fengsel for \xc2\xabglorifiseing av terrorisme\xc2\xbb etter \xc3\xa5 ha deltatt i en minnemarkering til \xc3\xa6re for Be\xc3\xb1aran i 2003."